Kotouttamista ja osallisuutta koskeva toimintasuunnitelma 2021–2027

”Huolehdimme siitä, että ne, joilla on oikeus jäädä Eurooppaan, kotoutuvat tänne ja tuntevat itsensä tervetulleiksi. He haluavat rakentaa tulevaisuuttaan täällä, ja sitä varten he tuovat mukanaan taitonsa, energiansa ja lahjakkuutensa.” Puheenjohtaja von der Leyen, puhe unionin tilasta 2020

1.Sosiaalisen yhteenkuuluvuuden edistäminen ja osallistavien yhteiskuntien rakentaminen kaikkia varten

Eurooppalainen elämäntapa on osallistava. Kotoutuminen ja osallisuus ovat avaintekijöitä Eurooppaan tuleville ihmisille, paikallisyhteisöille sekä yhteiskuntiemme pitkän aikavälin hyvinvoinnille ja talouksiemme vakaudelle. Jos haluamme auttaa EU:n yhteiskuntia ja talouksia kukoistamaan, on tuettava jokaista yhteiskunnan jäsentä ja noudatettava periaatetta, jonka mukaan kotouttaminen on kaikkien oikeus ja velvollisuus.

Tämä tarkoittaa epäedullisessa asemassa olevien voimaannuttamista ja samalla sen varmistamista, että yhteisömme ovat yhtenäisiä ja edistävät yhteenkuuluvuutta. Se tarkoittaa yhtäläisten mahdollisuuksien antamista kaikille, jotta jokainen voi käyttää oikeuksiaan ja osallistua yhteisölliseen ja sosiaaliseen elämään taustastaan riippumatta ja Euroopan sosiaalisten oikeuksien pilarin mukaisesti. Se tarkoittaa myös EU:n perussopimuksiin ja Euroopan unionin perusoikeuskirjaan kirjattujen yhteisten eurooppalaisten arvojen, kuten demokratian, oikeusvaltioperiaatteen, sanan- ja uskonnonvapauden sekä tasa-arvoa ja syrjimättömyyttä koskevien oikeuksien, kunnioittamista. Nämä perusarvot ovat olennainen osa eurooppalaisessa yhteiskunnassa elämistä ja siihen osallistumista. Ne toimivat myös perustana komission luodessa organisaatioonsa salkkua ’eurooppalaisen elämäntavan edistäminen’. Sen tarkoituksena on puolustaa sitä yksinkertaista mutta olennaista perusajatusta, jonka mukaan jokaisella on merkitystä, ketään ei pidä jättää jälkeen ja jokaisen on voitava käyttää tehokkaasti oikeuksiaan, saada mahdollisuuksia ja elää turvassa.

Kotoutuminen ja osallisuus on erityisen haasteellista maahanmuuttajille, ei vain äskettäin saapuneille vaan toisinaan myös sellaisille kolmansien maiden kansalaisille, jotka ovat saaneet kansalaisoikeudet ja ovat EU:n kansalaisia. Siksi tämä toimintasuunnitelma kattaa sekä maahanmuuttajat että maahanmuuttajataustaiset EU:n kansalaiset. Se on siis laajempi kuin komission vuonna 2016 esittämä kotouttamista koskeva toimintasuunnitelma, joka kattoi vain kolmansien maiden kansalaiset.

Maahanmuuttajien tehokkaan kotoutumisen ja osallisuuden varmistaminen EU:ssa on sosiaalinen ja taloudellinen investointi, joka edistää eurooppalaisten yhteiskuntien yhteenkuuluvuutta, selviytymiskykyä ja vaurautta. Kotoutuminen ja osallistaminen voivat olla ja niiden pitäisi olla kaikkia hyödyttävä prosessi, joka on hyväksi koko yhteiskunnalle. Jotta kotoutuminen ja osallistaminen voivat toteutua, niiden on oltava myös kaksisuuntainen prosessi, jossa maahanmuuttajille ja maahanmuuttajataustaisille EU:n kansalaisille tarjotaan apua kotoutumiseen ja he puolestaan pyrkivät aktiivisesti kotoutumaan. Kotouttamisprosessiin osallistuu vastaanottava yhteiskunta, jonka pitäisi luoda mahdollisuudet maahanmuuttajien täysipainoiselle taloudelliselle, sosiaaliselle, kulttuuriselle ja poliittiselle osallistumiselle. Siihen kuuluu myös maahanmuuttajien sopeutuminen ja se, että heillä kaikilla on oikeuksia ja velvollisuuksia uuteen asuinmaahansa nähden.

Tällä hetkellä noin 34 miljoonaa EU:n asukasta on syntynyt EU:n ulkopuolella (noin 8 % EU:n väestöstä) ja EU:ssa syntyneistä nuorista (15–34-vuotiaista) 10 prosentilla vähintään toinen vanhemmista on syntynyt ulkomailla. Vaikka EU:n ulkopuolella syntyneiden osuus väestöstä on kaiken kaikkiaan kasvanut viime vuosina, se vaihtelee edelleen suuresti jäsenvaltioittain. Osuus on vähintään 10 prosenttia Ruotsissa, Virossa, Luxemburgissa, Kroatiassa, Latviassa, Itävallassa, Maltassa ja Saksassa ja toisaalta alle 3 prosenttia Tšekissä, Unkarissa, Romaniassa, Bulgariassa, Puolassa ja Slovakiassa.

Yli neljännes maahanmuuttajista on korkeasti koulutettuja. Heillä on resursseja, kunnianhimoa ja motivaatiota, mutta usein he eivät pääse hyödyntämään taitojaan. Lähes 40 prosenttia on ylikoulutettuja työhönsä. Meillä ei ole varaa tuhlata tätä potentiaalia. Toisaalta lähes viidenneksellä maahanmuuttajista on vain perusasteen koulutus, ja he tarvitsevat lisätukea.

Maahanmuuttajilla ja maahanmuuttajataustaisilla EU:n kansalaisilla on keskeinen rooli Euroopan taloudessa ja yhteiskunnassa. Covid-19-kriisi on tuonut heidän panoksensa entistä selvemmin esiin. Monet heistä osallistuivat kriisin ratkaisemiseen keskeisten palvelujen työntekijöinä, lääkäreinä ja sairaanhoitajina. Samaan aikaan he kuuluvat niihin, jotka altistuvat pandemialle muita enemmän. EU tarvitsee kaikkien panoksen, jotta eurooppalaiset taloudet voidaan elvyttää ja niiden palautumis- ja kestokykyä vahvistaa covid-19-kriisin jälkimainingeissa. Kotouttamista ja osallisuutta tukevien toimien tehostamisessa ei ole siis kyse vain EU:n perusarvojen mukaisesta moraalisesta velvollisuudesta, vaan myös taloudellisesta välttämättömyydestä. Kuten viimeaikaiset tutkimukset osoittavat, maahanmuuttajien täysipainoinen integroiminen työmarkkinoille voisi tuottaa suuria taloudellisia hyötyjä, kuten verotuloja, maksuja kansallisiin eläkejärjestelmiin ja yleistä kansallista hyvinvointia.

Toimintasuunnitelma on osa uudessa muuttoliike- ja turvapaikkasopimuksessa esiteltyä kokonaisvaltaista vastausta maahanmuuttoon liittyviin haasteisiin. Onnistuneet kotouttamistoimet ovat myös toimivan turvapaikkojen ja muuttoliikkeen hallintajärjestelmän kulmakivi. Ne tukevat ja täydentävät jäsenvaltioiden turvapaikka- ja maahanmuuttotoimia varmistamalla, että kaikki henkilöt, joilla on oikeus oleskella EU:ssa, voivat osallistua täysipainoisesti yhteiskuntiimme. Niillä voidaan myös tukea kolmansien maiden kanssa käytävää vuoropuhelua sekä ohjelmia, jotka liittyvät EU:n muuttoliike- ja kehityspolitiikan ulkoiseen ulottuvuuteen. Maahanmuuttajat osallistuvat usein erilaisiin sosialisaation muotoihin EU:n jäsenvaltioiden maahanmuuttajayhteisöissä. Maahanmuuttajayhteisöt voivat ratkaisevalla tavalla tukea osallisuutta vastaanottavissa yhteiskunnissa, edistää investointeja, innovointia ja kehitystä sekä pitää yllä suhteita lähtömaihin.

Toimintasuunnitelma kattaa kaikki kotoutumisprosessin vaiheet: lähtöä edeltävät toimenpiteet, vastaanotto ja varhainen kotouttaminen, pitkän aikavälin kotouttaminen sekä osallistavien ja yhteenkuuluvuutta edistävien yhteiskuntien rakentaminen. Toimintasuunnitelmassa otetaan huomioon maahanmuuttajaväestön erilaiset tilanteet jäsenvaltioissa sekä tuetaan jäsenvaltioita ja muita asiaankuuluvia sidosryhmiä asianmukaisten ratkaisujen löytämiseksi niiden kotouttamista ja osallisuutta edistävissä toimissa.

2.Kotouttamista koskevasta vuoden 2016 toimintasuunnitelmasta saadut kokemukset sekä perustietoa kotouttamisesta ja osallisuudesta

Kotouttamista ja osallisuutta koskeva toimintasuunnitelma perustuu muun muassa tuloksiin, joita on saatu komission vuonna 2016 antaman kolmansien maiden kansalaisten kotouttamista koskevan toimintasuunnitelman perusteella. Vuoden 2016 toimintasuunnitelman hyväksymisen jälkeen komissio otti käyttöön yli 50 konkreettista toimenpidettä jäsenvaltioiden ja muiden keskeisten sidosryhmien tukemiseksi monilla eri politiikanaloilla, joita ovat lähtöä ja saapumista edeltävät toimenpiteet, koulutus, työllistyminen ja ammatillinen koulutus, peruspalvelujen saatavuus, aktiivinen osallistuminen ja sosiaalinen osallisuus. Komissio myös vahvisti koordinointi-, rahoitus- ja seurantavälineitään. Monissa jäsenvaltioissa toimintasuunnitelma edisti kansallisten kotouttamisstrategioiden kehittämistä tai tarkistamista ja tarjosi tietoa kotouttamisrahoituksen käytöstä. Kansallisille viranomaisille annettiin useissa tapauksissa räätälöityä teknistä tukea kotouttamispolitiikan uudistusten suunnittelussa ja täytäntöönpanossa.

Työllisyyteen, koulutukseen, peruspalvelujen saatavuuteen ja maahanmuuttajien sosiaaliseen osallisuuteen liittyvät jatkuvat haasteet osoittavat kuitenkin, että jäljempänä kuvattuja lisätoimia tarvitaan.